PMIndiaData/PMIndiaSum huggingface dataset:
وزیر اعظم نریندر مودی اور ماریشش کے وزیر اعظم پراوند جگن ناتھ نے مشترکہ طور پر سپریم کورٹ کی نئی عمارت کا افتتاح کیا

وزیر اعظم جناب نریندر مودی اور ماریشش کے وزیر اعظم پراوند جگن ناتھ نے آج مشترکہ طور سے ویڈیو کانفرنس کے ذریعہ ماریشش میں سپریم کورٹ کی نئی عمارت کا افتتاح کیا۔ یہ عمارت ماریشش کی راجدھانی پورٹ لوئس کے اندر بھارت کی مدد سے تیار کی گئی پہلی عمارت ہے، جس کا افتتاح کووڈ عالمی وبا کے بعد کیاگیا ہے۔ یہ تاریخی پروجیکٹ یعنی عمارت حکومت ہندکی طرف سے کی گئی 28 اعشاریہ 12 ملین امریکی ڈالر کی مالی امداد سے پوری کی گئی ہے۔ اس موقع پر اظہار خیال کرتے ہوئے وزیر اعظم جناب مودی نے ہندوستان کے ترقیاتی تعاون کی فلاسفی کے طور پر انسانیت پر مرکوز نظریے کی اہمیت کا ذکر کیا اور اس کے ساتھ ہی انہوں نے عوام کے تعاون سے تعمیر کئے جانے والے بنیادی ڈھانچے کے پروجیکٹ کے رول کی تعریف کی، جس سے ہندوستان اور ماریشش کے درمیان قریبی تعلقات میں مزید قربت پیدا ہوگی۔ وزیر اعظم نے کہا کہ جدید ڈیزائن اور جدید سہولیات سے آراستہ سپریم کورٹ کی نئی عمارت ماریشش کی عدلیہ کے لئے ایک بہتر مقام ہوگا اور یہ ہندوستان اور ماریشش کے درمیان مشترکہ قدروں کے ساتھ ساتھ تعاون کی ایک نشانی ہوگی۔ انہوں نے کہا کہ اس پروجیکٹ کو وقت پر مکمل کیاگیا ہے اور اسے ابتدائی تخمینوں سے کم لاگت پر تیار کیاگیا ہے۔ وزیر اعظم جناب نریندر مودی نے کہا کہ ماریشش کے ساتھ ترقیاتی تعاون دراصل ترقیاتی ساجھیداریوں سے جڑے ہندوستانی نظریےکے مرکز میں ہے۔ انہوں نے زور دیتے ہوئے کہا کہ ہندوستان کا ترقیاتی تعاون کسی بھی شرط سے بالا تر ہے۔ نہ ہی اس سے کوئی سیاسی یا تجارتی مفاد جڑا ہوا ہے۔ انہوں نے کہا کہ ترقیاتی تعاون کے لئے ہندوستان کا اصل اور اہم اصول ہمارے ساجھیداروں کا احترام کرنا ہے اور اس کے تحت اہم ترقی کے دوران ہمیں ملے سب کو ساجھیدار بنانا ہے۔ انہوں نے کہا کہ ترقیاتی تعاون کے لئے ہندوستان کا اہم اصول اپنے ساجھیداروں کے تئیں احترام ہے۔ انہوں نے زور دیتے ہوئے کہا کہ یہ ہندوستانی ترقیاتی تعاون کو احترام ، گوناگونیت، مستقبل کے لئے احتیاط اور پائیدار ترقی کی اہم قدروں کی شکل میں شناخت پیدا کرتا ہے۔ وزیر اعظم نے کہا کہ ہندوستان ماریشش کے عوام کی حصولیابیوں پر فخر کرتا ہے۔ انہوں نے اِس بات پر اعتماد کا اظہار کیا کہ ہندوستان اور ماریشش کے درمیان شراکت داری آنے والے سالوں میں نئی بلندیوں کو چھوئے گی۔ اس موقع پر ماریشش کے وزیر اعظم پراوند جگن ناتھ نے اس پروجیکٹ کے لئے ہندوستان کے تعاون کی زبردست ستائش کی اور اسے دونوں ملکوں کے درمیان دوستی اور تعاون کے قریبی رستوں کی ایک کڑی قرار دیا۔ انہوں نے کہا کہ ہندوستان کی مدد سے سپریم کورٹ کی عمارت کی تعمیر ماریشش میں بنیادی ڈھانچے کی جدید کاری میں ایک نیا سنگ میل ہے اور یہ ماریشش کے عدالتی نظام کو زیادہ فعال، قابل رسائی اور جامع بنانے میں مددگار ثابت ہوگی۔ ہندوستان کے ساگر (خطے میں سبھی کے لئے تحفظ اور ترقی) وژن کے مطابق سپریم کورٹ کی نئی عمارت ، ہند مہاساگر خطے میں ماریشش کے ایک پراعتماد ساجھیدار کی شکل میں ہندوستان کے رول کو ظاہر کرتا ہے اور اس کے ساتھ ہی دونوں ملکوں کے درمیان مستقبل پر مبنی شراکت داری کو مضبوط کرنے کے لئے ہندوستان کے عزم کو بھی واضح کرتا ہے۔
وزیر اعظم 28 اپریل کو آسام کا دورہ کریں گے

نئی دہلی، 26/ اپریل 2022 ۔ وزیر اعظم جناب نریندر مودی 28 اپریل 2022 کو آسام کا دورہ کریں گے۔ وہ کاربی آنگ لونگ ضلع میں دیپھو کے مقام پر تقریباً گیارہ بجے صبح ’امن، اتحاد و ترقی ریلی‘ سے خطاب کریں گے۔ پروگرام کے دوران وہ تعلیمی شعبے سے متعلق متعدد پروجیکٹوں کا سنگ بنیاد بھی رکھیں گے۔ اس کے بعد دوپہر میں تقریباً 1:45 بجے وزیر اعظم ڈبروگڑھ میں واقع آسام میڈیکل کالج پہنچیں گے اور ڈبرو گڑھ کینسر ہاسپیٹل کو قوم کے نام وقف کریں گے۔ بعد میں سہ پہر تین بجے وہ ڈبروگڑھ میں کھانیکر گراؤنڈ میں منعقد ہونے والی ایک عوامی تقریب میں شرکت کریں گے، جہاں وہ مزید چھ کینسر اسپتالوں کو قوم کے نام وقف کریں گے اور سات نئے کینسر اسپتالوں کا سنگ بنیاد رکھیں گے وزیر اعظم کاربی آنگ لونگ کے دیپھو میں خطہ میں امن اور ترقی کے تئیں وزیر اعظم کی غیر متزلزل عہد بستگی کو اس وقت مزید تقویت حاصل ہوئی جب حال ہی میں حکومت ہند اور حکومت آسام نے چھ کاربی ملیٹینٹ جماعتوں کے ساتھ میمورنڈم آف سیٹلمنٹ (ایم او ایس) پر دستخط کئے۔ میمورنڈم آف سیٹلمنٹ نے خطے میں امن کے ایک نئے عہد کا آغاز کیا ہے۔ امن، اتحاد و ترقی کے موضوع پر وزیر اعظم کے خطاب سے پورے خطے میں امن سے متعلق اقدامات کو زبردست تقویت ملے گی۔ وزیر اعظم ویٹرنری کالج (دیپھو)، ڈگری کالج (مغربی کاربی آنگ لونگ) اور ایگریکلچرل کالج (کولونگا، مغربی کاربی آنگ لونگ) کا سنگ بنیاد بھی رکھیں گے۔ 500 کروڑ روپئے سے زیادہ کے یہ پروجیکٹ خطے میں ہنرمندی کے فروغ اور روزگار کے نئے مواقع پیدا کریں گے۔ پروگرام کے دوران وزیر اعظم 2950 سے زیادہ امرت سروور پروجیکٹوں کا سنگ بنیاد بھی رکھیں گے۔ ریاستی حکومت تقریباً 1150 کروڑ روپئے کی مجموعی لاگت سے ان امرت سرووروں کو ترقی دینے کا کام کرے گی۔ وزیر اعظم ڈبروگڑھ میں آسام کینسر کیئر فاؤنڈیشن، جو کہ حکومت آسام اور ٹاٹا ٹرسٹ کی ایک مشترکہ کمپنی ہے، پوری ریاست میں 17 کینسر کیئر ہاسپٹلس کی تعمیر کا کام کررہی ہے۔ اس پروجیکٹ کے نفاذ کا مقصد جنوبی ایشیا کے سب سے بڑے اور سستے کینسر کیئر نیٹ ورک کی تعمیر کرنا ہے۔ پروجیکٹ کے پہلے مرحلے کے تحت، 10 اسپتالوں میں سے 7 اسپتالوں کی تعمیر کا کام مکمل ہوچکا ہے، جبکہ تین اسپتالوں کی تعمیر مختلف مراحل میں ہے۔ پروجیکٹ کے دوسرے مرحلے میں سات نئے کینسر اسپتالوں کی تعمیر کی جائے گی۔ وزیر اعظم پروجیکٹ کے پہلے مرحلے کے تحت مکمل ہوچکے 7 کینسر اسپتالوں کو قوم کے نام وقف کریں گے۔ یہ کینسر اسپتال ڈبروگڑھ، کوکراجھار، بارپیٹا، دارنگ، تیزپور، لکھیم پور اور جورہاٹ میں تعمیر کئے گئے ہیں۔ وزیر اعظم پروجیکٹ کے دوسرے مرحلے کے تحت ڈھبری، نلباری، گولپارا، ناگاؤن، سیوساگر، تنسکیا اور گولاگھاٹ میں تعمیر ہونے والے سات نئے کینسر اسپتالوں کا سنگ بنیاد بھی رکھیں گے۔
وزیر اعظم نے چنئی میں چوالیسویں شطرنج اولمپیاڈ میں کانسے کا تمغہ جیتنے پر ہندوستانی بی ٹیم (مردوں کی) اور ہندوستانی اے ٹیم (خواتین) کو مبارکباد دی

وزیر اعظم جناب نریندر مودی نے چنئی میں 44ویں شطرنج اولمپیاڈ میں کانسے کا تمغہ جیتنے پر ہندوستانی بی ٹیم (مردوں) اور ہندوستانی اے ٹیم (خواتین) کو مبارکباد دی ہے۔ وزیر اعظم نے 44ویں شطرنج اولمپیاڈ کی میزبانی کرنے اور ہماری شاندار ثقافت اور مہمان نوازی کا مظاہرہ کرنے پر تمل ناڈو کے عوام اور حکومت کی بھی تعریف کی۔ وزیر اعظم نے ٹویٹ کرکے کہا؛ ”چنئی میں حال ہی میں ختم ہونے والے 44ویں شطرنج اولمپیاڈ میں ہندوستانی دستے نے حوصلہ افزا کارکردگی کا مظاہرہ کیا۔ میں انڈیا بی ٹیم (مرد) اور انڈیا اے ٹیم (خواتین) کو کانسے کا تمغہ جیتنے پر مبارکباد دیتا ہوں۔ یہ ہندوستان میں شطرنج کے مستقبل کے لیے اچھی علامت ہے۔“ ”میں بورڈ میڈل جیتنے والے ہمارے دستے میں سے گوکیش ڈی، نہال سرین، ارجن ایریگیسی، پرگناندھا، ویشالی، تانیہ سچدیو اور دویہ دیشمکھ کو مبارکباد دیتا ہوں۔ یہ شاندار کھلاڑی ہیں جنہوں نے غیر معمولی ہمت اور استقامت کا مظاہرہ کیا ہے۔ ان کی مستقبل کی کوششوں کے لیے نیک خواہشات۔“ ” تمل ناڈو کے عوام اور حکومت 44ویں شطرنج اولمپیاڈ کے بہترین میزبان رہے ہیں۔ میں دنیا کو خوش آمدید کہنے اور اپنی شاندار ثقافت اور مہمان نوازی کو دکھانے پر ان کی تعریف کرنا چاہتا ہوں۔“
وزیراعظم نے آسام کے وزیراعلی سے ریاست کے مختلف حصوں میں سیلاب کی صورت حال پر  بات چیت کی

نئی دہلی،31؍ اگست : وزیراعظم نریندر مودی نے آسام کے وزیراعلیٰ جناب ہیمنت بسوا سرما سے ریاست کے مختلف حصوں میں سیلاب کی صورت حال پر گفتگو کی ہے اور وہاں کے حالات کی جانکاری لی ہے۔ وزیراعظم انہیں مرکز کی جانب سے حالات پر قابو پانے کے لئے ہر ممکن مدد کی یقین دہانی کرائی۔ وزیراعظم نے اپنے ایک ٹوئیٹ میں کہا : ‘‘آسام کے وزیاعلیٰ جناب ہیمنت بسوا سرما سے ریاست کے مختلف حصوں میں سیلاب کی صورت حال پر گفتگو کی ہے اور وہاں کے حالات کی جانکاری لی ہے۔ انہیں مرکز کی جانب سے حالات پر قابو پانے کے لئے ہر ممکن مدد کی یقین دہانی بھی کرائی ہے۔ متاثرہ علاقوں میں رہنے والوں کی صحت وسلامتی اور ان کے تحفظ کے تئیں دعا گو ہوں’’ ۔۔۔۔۔۔۔۔۔۔۔۔۔۔۔۔۔۔ (ش ح- س ک- ق ر)
وزیر اعظم نے 31 جولائی کو صبح 11 بجے  جولائی کے من کی بات پروگرام میں شہریوں کو مدعو کیا ہے

وزیر اعظم جناب نریندر مودی نے سبھی شہریوں کو 31 جولائی کو صبح 11 بجے جولائی کے من کی بات پروگرام میں مدعو کیا ہے۔ وزیر اعظم نے من کی بات کتابچے کے جون کے شمارے کے بارے میں بھی اپنے خیالات کا اظہار کیا ہے ، جس میں خلاء میں بھارت کی کامیابیوں ، کھیل کے میدان میں شاندار کارکردگی، رتھ یاترا جیسے اور کئی موضوعات شامل کیے گئے ہیں۔ وزیر اعظم نے ٹوئیٹ کیا ہے ؛ ’’میں آپ سبھی کو کل 31 جولائی صبح 11 بجے اس مہینے کے من کی بات میں مدعو کرتا ہوں۔ انہوں نے ایک کتابچے پر بھی اپنے خیالات کا اظہار کیا ہے جس میں پچھلے مہینے کے، خلاء میں بھارت کی کامیابیوں ، کھیل کے میدان میں شاندار کارکردگی ، رتھ یاترا اور دیگر کئی دلچسپ موضوعات شامل کیے گئے ہیں۔‘‘
وزیراعظم نے سابق امریکی صدر جارج ایچ ڈبلیو بش کے انتقال پر تعزیت کا اظہار کیا

نئی دہلی،یکم دسمبر وزیر اعظم نریندر مودی نے سابق امریکی صدر جارج ایچ ڈبلیو بش کی رحلت پر تعزیت کا اظہار کیا ہے۔ اپنے تعزیتی پیغام میں انہوں نے کہا کہ"میں مسٹر بش کی وفات پر بش کنبے اور امریکہ کے لوگوں کے تئیں رنج و غم کا اظہار کرتا ہوں ۔ بش نے دنیا کی تاریخ کے سب سے زیادہ نازک دور میں ایک ماہر سیاست داں کاکردار ادا کیا۔ سابق امریکی صدر جارج ایچ ڈبلیو بش ہندوستان اور امریکہ کے درمیان مضبوط تعلقات کے خواہاں تھے۔ انہیں بہت یاد رکھا جائے گا۔ خدا ان کی روح کو شانتی دے۔ "
وزیراعظم نے احمدآباد کے ایک اسپتال میں آتشزدگی کے سبب جانوں کے زیاں پر تعزیت کا اظہار کیا ہے۔

نئی دہلی، 6/اگست 2020، وزیراعظم نے احمدآباد کے ایک اسپتال میں آتشزدگی کے سبب جانوں کے زیاں پر تعزیت کا اظہار کیا ہے۔ایک ٹوئٹ میں وزیراعظم نے کہا ہے کہ : ‘احمدآباد میں ایک اسپتال میں آتشزدگی کے دردناک واقعہ سے غمزدہ ہوں۔ سوگوار کنبوں کے تئیں اظہار تعزیت ۔ خدا زخمیوں کو جلد صحتیاب کرے۔ صورت حال کے سلسلے میں وزیراعلی @vijayrupanibjp جی اور میئر @ibijalpatel جی سے بات چیت کی۔ انتظامیہ متاثرین کو ہر ممکنہ مدد بہم پہنچا رہی ہے’۔ ۔۔۔۔۔۔۔۔۔۔۔  م ن۔ م م۔ ت ع۔
وزیر اعظم نے کالڈی گاؤں میں شری آدی شنکر جنم بھومی چھیترم کا دورہ کیا

وزیر اعظم جناب نریندر مودی نے آج کوچی کے کالڈی گاؤں میں آدی شنکراچاریہ کی مقدس جائے پیدائش شری آدی شنکر جنم بھومی چھیترم کا دورہ کیا۔ وزیر اعظم جناب نریندر مودی نے آج کوچی میں استوپم (شری کانچی کام کوٹی پیٹھم) کا بھی دورہ کیا۔
وزیر اعظم نریندر مودی نے والمیکی جینتی پر مہارشی والمیکی کو خراج عقیدت پیش کیا

وزیر اعظم جناب نریندر مودی نے والمیکی جینتی کے موقع پر مہارشی والمیکی کو خراج عقیدت پیش کیا۔ ایک ٹوئیٹ میں وزیر اعظم نے کہا کہ میں والمیکی جینتی کے خصوصی موقع پر مہارشی والمیکی کی تعظیم میں سرخم کرتا ہوں ۔انہوں نے کہا کہ ہم سب اپنے مالا مال ماضی او ر شاندار ثقافت کی روداد درج کرنے کیلئے ان کی بے تحاشہ خدمات کو یاد کرتے ہیں ۔ انہوں نے اس بات پر زور دیا کہ سماجی طور پر با اختیار بنے رہنے سے ہم کوتحریک ملتی ہے۔
کابینہ کو  ہندوستان ، برطانیہ اور  شمالی آئر لینڈ کے درمیان مویشی پروری، ڈیری اور ماہی پروری کے شعبوں میں تعاون کے بارے میں مفاہمت نامے کی جانکاری دی گئی

نئی دہلی۔28اگست۔وزیراعظم جناب نریندر مودی کی سربراہی میں مرکزی کابینہ نے ہندوستان ، برطانیہ اور شمالی آئر لینڈ کے درمیان مویشی پروری، ڈیری صنعت اور مچھلی پالن کے شعبوں میں تعاون کے سلسلے میں ہوئے مفاہمت نامے کو منظوری دے دی ہے اور اس بارے میں جانکاری بھی دے دی گئی۔اس مفاہمت نامے پر دستخط 17 اپریل 2018 کئے گئے۔اس مفاہمت نامے کا مقصد ہندوستان میں مویشیوں اور مچھلی پالن کی پیداوار میں اضافہ کرنے کے مقصد سے مویشی پالن ، دودھ کی صنعت اور ماہی پروری کے شعبے میں باہمی تعاون کر فروغ دینا ہے۔ اثرات توقع ہے اس شراکت داری سے مویشیوں کی صحت، مویشیوں کی نسل کو بڑھانے اور ماہی پروری کو بہتر بنایا جاسکے گا۔اس کا مقصد گھریلو کھپت اور برآمد کے لئے ڈیری ،ماہی پروری اور جانوروں کی پیداوار کو بڑھانا ہے۔یہ مفاہمت نامہ مویشیوں کو پالنے، ماہی پروری اور ڈیری صنعت پر حسب ذیل کے ذریعہ صلاح و مشورہ اور تعاون کو بڑھاوا دے گا۔ مویشی پروری، ماہی پروری اور متعلقہ معاملوں میں آپسی مفاد سے جڑے ہوئے معاملے مویشیوں کی صحت اور مویشی پروری پالن پوشن ، دودھ اور ماہی پروری میں تعاون و اشتراک مویشیوں کی پیداواریت اور پیداوار بڑھانے کے لئے نقصان والے علاقوں میں چارے اور کھانے کو زیادہ غذائیت بنانے کے لئے اور اس کی بڑی مقدار میں ڈھلائی کا انتظام اور طریقہ کار۔ مویشیوں، مویشی پروری اور جانوروں کی پیداوار میں تجارت سے متعلق معاملات میں ایمانداری۔ مویشیوں کے چارے کی فصلوں کے ساتھ اعلی تکنیک والے چارے میں پیڑوں کی نسلوں کی نرسریاں کوفروغ دینا اور سوکھے والے علاقوں میں نمی والی مٹی کے تحفظ سمیت مربوط فارمنگ نظام کے تحت چارے والے پیڑوں کی نسلوں کے پودوں کے لئے جنگلوں کو بڑھانا۔ آپسی طور پر اتفاق کئے گئے علاقوں میں مطالعاتی دورے، ٹریننگ کے لئے سائنسی عملے کے تبادلے کے علاقے۔ معلومات اور مواصلاتی تکنالوجی کے استعمال سمیت اختراعی زرعی توسیع سے متعلق کراس لرننگ کے لئے مشترکہ تحقیق کے واسطے اشتراک۔ مشترکہ مفاد کا کوئی اور دوسرا معاملہ ہرفریق کے نمائندوں پر مشتمل ایک مشترکہ ورکنگ گروپ تشکیل دیاجائے گا تاکہ ایک مشترکہ پروگرام ترتیب دیا جاسکے اور تعاون اور صلاح و مشورے کی راہ ہموار ہوسکے۔ پس منظر اس مفاہمت نامے پر دستخط ہندوستان کی جانب سے زراعت اور کسانوں کی بہبود وزارت کے مویشی پروری ، ڈیری اور ماہی پروری کے محکمے نے کئے تھے۔ جبکہ برطانیہ اور شمالی آئر لینڈ کی جانب سے اس مفاہمت نامے پر دستخط وہاں کی ماحولیات، خوراک اور دیہی معاملات کے محکمہ کی طرف سے کئے گئے تھے۔ یہ دستخط مویشی پروری ، ڈیری اور ماہی پروری کے شعبوں میں تعاون کی غرض سے اپریل 2018 میں کئے گئے تھے۔
وزیر اعظم کے پرنسپل سکریٹری کا آئی آئی ٹی روڑکی کے زیر اہتمام منعقد پہلے جئے کرشنا میموریل لیکچر سے خطاب

نئی دہلی 06 نومبر : وزیر اعظم کے پرنسپل سکریٹری جناب پی کے مشرا نے آئی آئی ٹی رورکی کے زیر اہتمام منعقد پہلے جئے کرشنا میموریل لیکچر سے خطاب کیا۔ یہ لیکچر کووڈ۔ 19 اور ہندوستان میں ڈیزاسٹر رسک مینجمنٹ کے مستقبل پر مرکوز تھا۔ تقریب سے خطاب کرتے ہوئے پرنسپل سکریٹری نے کہا کہ تباہی کے خطرے سے متعلق بندوبست کا دائرہ بڑھ گیا ہے۔ انہوں نے مزید کہا کہ اس کا دائرہ وسیع ہوگیا ہے اور بہت سارے موضوعات اس میں گھل مل گئے ہیں اور اب اسے صرف ایک تنگ مخصوص علاقے کے طور پر نہیں دیکھا جاتا ہے۔ جناب مشرا نے وبا میں پیدا ہونے والے حالات سے نمٹنے کے لئے مستقبل کے اقدامات کی ضرورت پر بھی زور دیا۔ انہوں نے یہ بھی کہا کہ کووڈ -19 وبا نے ایک سبق کے طور پر ہمیں یہ سکھایا ہے کہ جس کے ذریعے ملک آگے کے لئے بہتر مستقبل کی منصوبہ بندی کرسکتا ہے۔
وزیراعظم نے بسنت پنچمی اور سروسوتی پوجا پر لوگوں کو مبارکباد پیش کی

نئی دلّی ،05 فروری، 2022/ وزیراعظم جناب نریندر مودی نے بسنت پنچمی اور سروسوتی پوجا کے موقع پر لوگوں کو مبارکباد پیش کی ہے۔ اپنے ایک ٹوئیٹ میں وزیراعظم نے کہا: ’’تمام اہل وطن کو بسنت پنچمی اور سرسوتی پوجا کی ڈھیروں نیک خواہشات۔ ماں شاردا کی نوازشیں سبھی پر بنی رہیں اور رتو راج بسنت ہر کسی کی زندگی میں خوشیاں لے کر آئے۔‘‘ "सभी देशवासियों को बसंत पंचमी और सरस्वती पूजा की ढेरों शुभकामनाएं। मां शारदा की कृपा आप सभी पर बनी रहे और ऋतुराज बसंत हर किसी के जीवन में हर्षोल्लास लेकर आए।"
کابینہ نے انشورنس ریگولیٹری شعبے میں بھارت اور امریکہ کے درمیان مفاہمت نامے پر دستخط کو منظوری دی

نئی دہلی،29؍اگست، وزیراعظم جناب نریندر مودی کی صدارت میں مرکزی کابینہ نے انشورنس ریگولیٹری اینڈ ڈیولپمنٹ اتھارٹی آف انڈیا (آئی آر ڈی اے آئی) اور امریکہ کے فیڈرل انشورنس آفس کے درمیان ایک مفاہمت نامے پر دستخط کرنے کو منظوری دے دی ہے۔ اثرات: یہ مفاہمت نامہ ہر اتھارٹی کے نظریات اور دیگر قانونی ذمہ داریوں کے پیش نظر معلومات اور تحقیقی امداد سمیت تعاون اور تال میل کے لئے ایک فریم ورک فراہم کرتا ہے۔ معاہدے کے تحت دونوں ملکوں کو مختلف انضباطی کارروائیوں میں اپنے اپنے تجربات کا تبادلہ کرنا اور تربیتی سرگرمیوں سمیت باہمی امداد فراہم کرنا ہے۔ بھارت اور امریکہ نے بین الاقوامی معیار قائم کرنے سے متعلق سرگرمیوں، مالی استحکام اور انشو رنس سیکٹر میں ٹھوس ضابطوں کے ذریعے صارفین کے تحفظ کی ترقی اور نفاذ میں تعاون کے لئے سہولت کی فراہمی جاری رکھنے سے بھی اتفاق کیا ہے۔ ۔۔۔۔۔۔۔۔۔۔۔ (م ن-وا- ق ر)
وزیر اعظم نے راجستھان کے وزیر ماسٹر بھنور لال میگھوال کی موت پر تعزیت کا اظہار کیا

نئی دہلی، 16 /نومبر 2020 ۔ وزیر اعظم جناب نریندر مودی نے راجستھان کابینہ کے وزیر ماسٹر بھنور لال میگھوال کے انتقال پر گہرے رنج و غم کا اظہار کیا ہے۔ ایک ٹوئیٹ میں جناب مودی نے کہا ہے ’’راجستھان کابینہ کے وزیر ماسٹر بھنور لال میگھوال کے انتقال سے غم زدہ ہوں۔ وہ ایک معروف لیڈر تھے جو راجستھان کی خدمت کے تئیں پرجوش تھے۔ دکھ کی اس گھڑی میں ان کے اہل خانہ اور حامیوں کے تئیں میری تعزیت۔‘‘
وزیراعظم جناب نریندر مودی کے ، جاپان کےوزیراعظم کے ساتھ دو طرفہ میٹنگ میں افتتاحی  کلمات کااردو ترجمہ

جناب عالی! اس دکھ کی گھڑی میں آج ہم مل رہے ہیں۔ آج جاپان آنےکےبعد میں اپنے آپ کو زیادہ ا فسردہ محسوس کررہا ہوں۔ کیونکہ پچھلی مرتبہ جب میں آیا تھا تو آبے سان سے بہت لمبی باتیں ہوئی تھیں اور کبھی سوچا ہی نہیں تھا کہ جانے کےبعد ایسی خبر سننے کی نوبت آئے گی ۔ آبےسان اور ان کے ساتھ آپ ، وزیر خارجہ کی حیثیت سے بھی بھارت اور جاپان کے رشتوں کو نئی اونچائیوں پر لے گئے اور بہت سے شعبوں میں انہیں توسیع بھی دی اور ہماری دوستی نے ایک عالمی اثر پیدا کرنے میں بھی بہت بڑا رول ادا کیا، بھارت اور جاپان کی دوستی نے، او راس سب کے لئے آج بھارت کے عوام آبے سان کو بہت یاد کرتے ہیں، جاپان کو بہت یاد کرتے ہیں۔ بھارت ایک طرح سےہمیشہ ان سےمحرومی محسوس کررہا ہے۔ لیکن مجھے یقین ہے کہ آپ کی قیادت میں بھارت- جاپان رشتے اور بھی گہرے ہوں گے اور زیادہ اونچائیوں کو پار کریں گے اور ہم دنیا میں مشکلات کا حل مہیا کرنے میں ایک اہم رول ادا کرنے کے اہل بنیں گے، ایسا میرا پورا یقین ہے۔ اعلامیہ: یہ وزیراعظم کے کلمات کا قریب ترین ترجمہ ہے ۔ اصل کلمات ہندی میں ادا کئے گئےتھے۔ ش ح۔ ا س ۔ ج
وزیر اعظم نے اتراکھنڈ کے لوگوں کو ان کی ریاست کو ریاست کا درجہ دیئے جانے کے موقع پر  مبارکباد دی

وزیر اعظم جناب نریندر مودی نے اتراکھنڈ کے عوام کو ان کے یوم ریاست پر مبارکباد دی ہے۔ ایک ٹویٹ میں، وزیر اعظم نے کہا؛ ‘‘اتراکھنڈ کے لوگوں کو یوم ریاست کی مبارکباد۔ یہ ایک ایسی ریاست ہے جو فطرت اور روحانیت سے بہت نزدیکی طور پر جڑی ہوئی ہے۔ اس ریاست کے لوگ کئی شعبوں میں، قوم کی تعمیر میں غیر معمولی خدمات پیش کر رہے ہیں۔ دعا ہےآنے والے سالوں میں اتراکھنڈ ترقی کرتا رہے۔’’
وزیر اعظم نے بھارت کے پہلے وزیر اعظم پنڈت جواہر لال نہرو کو اُن کے یوم پیدائش کی سالگرہ پر خراج عقیدت پیش کیا

نئی دہلی،14 نومبر ، وزیر اعظم جناب نریندر مودی نے بھارت کے پہلے وزیر اعظم پنڈت جواہر لال نہرو کو اُن کے یوم پیدائش کی سالگرہ پر خراج عقیدت پیش کیا۔ وزیر اعظم نے کہا ’’ملک کے پہلے وزیر اعظم پنڈت جواہر لال نہرو کو اُن کی جینتی پر میرا پرخلوص خراج عقیدت‘‘۔
وزیراعظم نے آلو سے متعلق تیسرے عالمی اجتماع سے خطاب کیا

نئی دہل۔28؍جنوری۔وزیراعظم جناب نریندر مودی نے آج ویڈیو کانفرنسنگ کے ذریعے گجرات میں گاندھی نگر کے مقام پر منعقدہ آلو سے متعلق تیسرے عالمی اجتماع سے خطاب کیا۔ اس سلسلے کی پچھلی دو عالمی کانفرنسیں 1999 اور 2008 میں منعقد ہوئی تھیں۔ اس کانکلیو کا اہتمام انڈین پوٹیٹو ایسوسی ایشن (آئی پی اے ) نے نئی دہلی کی زرعی تحقیق کی بھارتی کونسل اور آئی سی اے آر – سینٹرل پوٹیٹو ریسرچ انسٹی ٹیوٹ ، شملہ اور لیما ، پیرو میں انٹرنیشنل پوٹیٹو سینٹر (سی آئی پی) کے تعاون سے کیا تھا۔ دنیا بھر کے سائنسداں آلواُگانے والے کسان اور دیگر ساجھیدار اس عالمی اجتماع کیلئے جمع ہوئے ہیں اور اس کا مقصد اگلے چند دنوں میں خوراک اور تغذیے کی مانگ سے متعلق اہم پہلوؤں پر تبادلہ خیال کرنا ہے۔ اجتماع سے خطاب کرتے ہوئے وزیراعظم نے کہا کہ تیسرے اجتماع کی خصوصیت یہ ہے کہ اس میں آلو سے متعلق کانفرنس ، زرعی نمائش اور پوٹیٹو فیلڈ ڈے کا بیک وقت اہتمام کیا گیا ہے۔ انہوں نے یہ بھی کہا کہ یہ قابل تعریف کوشش ہے کہ 6000 کسان فیلڈ ڈے کے موقع پر کھیتوں کے دورے کے لئے جارہے ہیں۔ وزیراعظم نے کہا کہ یہ بات بڑی اہمیت کی حامل ہے کہ آلو سے متعلق تیسرا عالمی اجتماع گجرات میں ہورہا ہے جو ملک میں آلو کی پیداوار اور پیداواریت کی سب سے بڑی ریاست ہے۔ انہوں نے کہا کہ بھارت میں پچھلے 11 برسوں میں آلو کے زیرکاشت رقبے میں تقریباً 20 فیصد کا اضافہ ہوا ہے جس میں سے 17فیصد اضافہ اکیلے گجرات میں ہوا ہے۔ وزیراعظم نے کہا کہ یہ پالیسی اقدامات اور فیصلوں کی وجہ سے ممکن ہوا ہے جس میں ریاست نے زراعت کے جدید طریقے اختیار کیے، مثلاً چھڑکاؤ اور ڈرپ والی آبپاشی ، کولڈ اسٹوریج کی بہترین سہولتیں اور فوڈ پروسیسنگ انڈسٹری سے رابطہ۔ انہوں نے کہا کہ آج گجرات میں بڑی پوٹیٹو پروسیسنگ کمپنیاں واقع ہیں اور آلو کے زیادہ تر برآمدکار بھی گجرات میں ہی ہیں۔ ان سب وجوہات سے گجرات ملک میں آلو کا ایک بڑا مرکز بن گئی ہے۔ وزیراعظم نے کہا کہ ان کی حکومت کسانوں کی آمدنی 2022 تک دوگنا کرنے کے نشانے کو حاصل کرنے کیلئے تیزی سے اقدامات کررہی ہے۔ انہوں نے مزید کہا کہ کسانوں اور حکومت کی پالیسی کی کوششوں کا یہ نتیجہ ہے کہ بھارت دنیا میں بہت سے اناج اور خوراک کی دوسری چیزیں تیار کرنے والے تین اہم ملکوں میں شامل ہے۔ انہوں نے اُن اقدامات کا ذکر کیا جو ان کی حکومت ہر سطح پر خوراک کو ڈبہ بند کرنے کی صنعتوں کو فروغ دینے کیلئے کررہی ہے۔ مثلاً اس سیکٹر کو 100فیصد راست غیرملکی سرمایہ کاری کے لئے کھولنا اور پی ایم کسان سمپدا یوجنا کے تحت دوسرے ترقیاتی اقدامات۔ وزیراعظم نے بتایا کہ اس ماہ کے شروع میں براہ راست منتقلی کے ذریعے چھ کروڑ کسانوں کے بینک کھاتوں میں 12 ہزار کروڑ روپئے کی رقم منتقل کرنے کا ایک نیا ریکارڈ قائم کیا گیا ہے۔ انہوں نے یہ ذکر بھی کیا کہ ان کی حکومت کی ترجیح کسانوں اور صارفین کے درمیان بچولیوں اور دیگر لوگوں کو کم کرنے کی ہے۔ انہوں نے کہا کہ حکومت کا زور زرعی ٹیکنالوجی پر مبنی اسٹارٹ اپس کو فروغ دینے پر ہے تاکہ اسمارٹ اور بالکل ٹھیک ٹھیک زراعت کیلئے کسانوں کے ڈاٹا بیس وغیرہ کو استعمال کیاجائے۔ وزیراعظم نے کسانوں پر زور دیا کہ وہ جدید ٹیکنالوجی ، مصنوعی ذہانت ، بلاک چین، ڈرون ٹیکنالوجی کے ذریعے زراعت کے مختلف مسائل کا حل تلاش کریں۔ انہوں نے کہا کہ سائنسی برادری اور پالیسی سازوں کی سب سے بڑی ذمہ داری یہ دیکھنا ہے کہ کوئی بھی شخص بھوکا یا تغذیہ بخش غذا سے محروم نہ رہے۔ ۔۔۔۔۔۔۔۔۔۔۔۔۔۔۔۔۔۔۔۔۔۔
اڈیشہ  کے چنڈی خول اور پڈرو، کرناٹک میں  6.5 ایم ایم  کے

نئی دہلی،27؍جون / مرکزی کابینہ نے وزیراعظم جناب نریندر مودی کی قیادت میں دو مقاما ت یعنی اڈیشہ میں چنڈی خول اور کرناٹک میں پڈور میں 6.5 ملین میٹرک ٹن کی صلاحیت کے اضافی کلیدی پٹرولیم ذخائر (ایس پی آر) سہولتوں کے قیام کو منظوری دے دی ہے۔ اس کے تحت دونوں ایس پی آر کے لئے ایس پی ایم (سنگل پوائنٹ مورنگ) کی تعمیر بھی عمل میں لائی جائے گی۔ مذکورہ ایس پی آر سہولتیں چنڈی خول اور پڈور میں فراہم ہونی ہیں ، وہ زیر زمین ہونگی اور بالترتیب 4 ایم ایم ٹی اور 2.5 ایم ایم ٹی صلاحیت کے حامل ہوں گی۔ حکومت نے 18-2017 کے بجٹ میں اعلان کیا تھا کہ 2 اضافی ایس پی آر قائم کی جائیں گی۔ مذکورہ اصولی منظوری اس طرح سے دی گئی ہے کہ اس سلسلے میں حکومت ہند کی جانب سے فراہم کی جانے والی بجٹ کی امداد کم ہو گی اور اسے پی پی پی ماڈل کے تحت عملی جامہ پہنایا جا ئے گا۔ اس طرح کے کاموں میں کام کاج کے شرائط کا تعین پٹرولیم اور قدرتی گیس کی وزارت ، وزارت خزانہ کے مشورے سے کرے گی اور اس سلسلے میں منڈی کی ضروریات اور مستقبل کے سرمایہ کاروں وغیرہ سمیت تمام امور کو مد نظر رکھتے ہوئے پہلے روڈ شوز کئےجائیں گے۔ آئی ایس پی آر ایل نے پہلے ہی 3 مقامات یعنی وِشاکھا پتنم (1.33 ایم ایم ٹی) ، منگلور (1.5ایم ایم ٹی)، اور پڈور (2.5ایم ایم ٹی) کی شکل میں 5.33 ایم ایم ٹی کے زیرے زمین ذخیرے کے لئے تعمیراتی کام انجام دیا ہے۔ ایس پی آر پروگرام کے پہلے مرحلے کے تحت مجموعی طور پر 5.33 ایم ایم ٹی صلاحیت فی الحال فراہم کی گئی ہے اور یہ بھارت کی خام تیل ضروریات کی 10 دن تک تکمیل کر سکے گی۔ یہ تکمیل 17-2016 کے مالی سال کے صارفین اعداد و شمار کے حساب سے ممکن ہو سکے گی۔اضافی 6.5 ایم ایم ٹی کلیدی پٹرولیم ذخائر کے قیام کے سلسلے میں کابینہ کی منظوری سے اضافی 12 دنوں کی مزید سپلائی ممکن ہو سکے گی اور توقع کی جاتی ہے کہ اس سے بھارت کی توانائی و سلامتی منظم ہو سکے گی۔ چنڈی خول اور پڈور میں ایس پی آر کا تعمیراتی عمل اڈیشہ اور کرناٹک میں براہ راست اور بالواسطہ روزگار کے مواقع فراہم کرے گا۔
وزیراعظم، 7جولائی 2018 کو راجستھان کا دورہ کریں گے

نئی دہلی،06جولائی/ وزیراعظم جناب نریندر مودی ، 7جولائی 2018 کو جے پور، راجستھان کے دورہ پر رہیں گے۔ وزیراعظم ،وہاں ایک بڑی عوامی ریلی میں حکومت ہند اور راجستھان حکومت کی اسکیموں کے 12 مستفدین کے ذریعہ مشترک کئے گئے تجربات کی سمعی اور بصری (آڈیو ویژول) پرزنٹیشن دیکھیں گے۔ یہ پرزنٹیشن ، راجستھان کی وزیراعلیٰ محترمہ وسندھرا راجے سندھیا کے ذریعہ تیار کی گئی ہے۔ ان اسکیموں میں درج ذیل اسکیمیں شامل ہیں : پردھان منتری اجولا یوجنا پردھان منتری مدرا یوجنا پردھان منتری آواس یوجنا اسکل انڈیا راشٹریہ بال سواستھ کاریہ کر م مکھ منتری راج شری یوجنا بھاما شاہ سواستھ بیما یوجنا مکھ منتری جل سواولمبن ابھیان شرمک کلیان کارڈ مکھ منتری پالن ہار یوجنا چھاتر اسکوٹی وترن یوجنا دین دیال اپادھیائے ورشٹھ ناگرک تیرتھ یاترا یوجنا وزیراعظم وہاں ،13 شہری بنیادی ڈھانچہ پروجیکٹوں کا سنگ بنیاد بھی رکھیں گے جن کی کل لاگت 2100 کروڑ روپے سے زیادہ آنے کا امکان ہے۔ ان پروجیکٹوں میں سے اہم پروجیکٹ ذیل میں دیئے گئے ہیں: اُدے پور شہر کے لئے مربوط پیکج اجمیر کے لئے ایلیویٹیڈ روڈ پروجیکٹ اجمیر ، بھیلواڑہ ، ہنومان گڑھ، سیکر اور ماؤنٹ آبو میں پانی کی سپلائی اور سیوریج پروجیکٹ دھولپور ، ناگوڑ، الور اور جودھپور میں ایس ٹی پی کا اپگریڈیشن بوندی ، اجمیر اور بیکانیر کے اضلاع میں پردھان منتری آواس یوجنا (شہری ) کے تحت پروجیکٹ دشہرا میدان (مرحلہ 2) ، کوٹہ وزیراعظم جناب نریندر مودی وہاں عوامی اجلاس سے بھی خطاب کریں گے۔
وزیر اعظم نے این ڈی آر ایف کی ٹیم کو ان کے یوم تاسیس پر مبارکباد دی

وزیر اعظم جناب نریندر مودی نے نیشنل ڈیزاسٹر رسپانس فورس(این ڈی آر ایف) کی ٹیم کو ان کے یوم تاسیس پر مبارکباد پیش کی ہے۔ اپنے مسلسل ٹویٹس میں،وزیر اعظم نے کہا: ‘‘@این ڈی آر ایف ایچ کیو کی محنت کش ٹیم کو ان کے یوم تاسیس پر مبارکباد۔ان لوگوں نے اکثر بہت ہی سخت قسم کے حالات کے درمیان بچاؤ اور راحت کے بہت سے کاموں میں اپنے آپ کو پیش پیش رکھا ہے ۔این ڈی آر ایف کی جرأت مندی اور پیشہ ورانہ صلاحیت انتہائی تحریک دینے والی ہے۔مستقبل میں ان کے کاموں کے لئے میری نیک تمنائیں۔ حکومتوں اور پالیسی سازوں کے لئے ڈیزاسٹر مینجمنٹ ایک اہم ترین موضوع ہے۔رد عمل پر مبنی ایک طریقہ کار کے علاوہ ،جہاں آفات سے نمٹنے والی ٹیمیں تباہی کے بعد کی صورتحال کو معمول پر لانے کی کوشش کرتی ہیں،ہمیں بھی تباہیوں سے محفوظ رکھنے والے بنیادی ڈھانچے سے متعلق غوروفکر کرنا ہے اور اس موضوع پر تحقیقات کی طرف توجہ کرنی ہے۔ ہندوستان نے بھی ‘تباہی سے حفاظت کے لئے بنیادی ڈھانچے سے متعلق اتحاد’کی شکل میں ایک اقدام کیا ہے۔ہم اپنی این ڈی آر ایف ٹیم کے لوگوں کی صلاحیتوں کو مزید بہتر بنانے کے لئے بھی کام کررہے ہیں تاکہ کسی بھی سانحہ کے دوران جان و مال کی زیادہ سے زیادہ حفاظت کی جاسکے۔ ’’